VDSS Sodba Psp 432/2018
Sodna praksa Višjega delovnega in socialnega sodišča, 2019-01-24

Edo Škrabec (preds.), Jože Cepec (poroč.), Nada Perič Vlaj

Ker je bila odločba CSD, z dne 7. 9. 2015, tožniku odpremljena 10. 9. 2015, se šteje, da mu je bila vročena 21. dan od dneva odpreme, to je 1. 10. 2015. Rok za vložitev pritožbe je potekel dne 16. 10. 2015. Tožnik je pritožbo zoper odločbo z dne 7. 9. 2015 vložil šele 19. 11. 2015, to je po poteku 15-dnevnega roka.

Pritožba se zavrne in se potrdi sodba sodišča prve stopnje.

1. Sodišče prve stopnje je zavrnilo tožbeni zahtevek, da se odpravi odločba tožene stranke z dne 3. 4. 2018 ter sklep Centra za socialno delo A. z dne 20. 11. 2015 ter, da se zadeva vrne toženi stranki v ponovno odločanje. Ugotovilo je, da je tožnik zamudil 15-dnevni rok za pritožbo zoper odločbo Centra za socialno delo A.

2. Pritožuje se tožnik, meni da je storjena pomota in pomanjkljivost glede navedb razlogov za uveljavitev pravic iz javnih sredstev, ter je v posledici tega potrebno zadevo ponovno proučiti.

4. Pritožbeno sodišče je opravilo preizkus izpodbijane sodbe v obsegu pritožbenih navedb in kakor to določa drugi odstavek 350. člena Zakona o pravdnem postopku

(ZPP-UPB3). Po opravljenem preizkusu pritožbeno sodišče ugotavlja, da je sodišče prve stopnje pravilno in popolno ugotovilo dejansko stanje, na tako ugotovljeno dejansko stanje pravilno uporabilo materialno pravo, pri tem pa tudi ni prišlo do bistvenih kršitev določb pravdnega postopka na katere pritožbeno sodišče pazi po uradni dolžnosti. Pravna podlaga za odločitev v predmetni zadevi je Zakon o splošnem upravnem postopku

(ZUP). Ta v 235. členu določa, da se pritožba vloži v 15 dneh, če ni z zakonom drugače določeno. V skladu z 240. členom ZUP organ prve stopnje preizkusi, ali je pritožba dovoljena in pravočasna in ali je vložena upravičena oseba. V skladu z drugim odstavkom 240. člena ZUP organ prve stopnje s sklepom zavrže pritožbo, ki ni dovoljena, če jo prepozna ali če jo je vložila neupravičena oseba.

5. Iz dejanskega stanja ugotovljenega pred sodiščem prve stopnje izhaja, da je Center za socialno delo z odločbo z dne 7. 9. 2015 zavrnil vlogo tožnika ter odločil, da tožniku, ki mu je bila priznana pravica do državne štipendije z odločbo CSD z dne 16. 4. 2014, preneha pravica do državne štipendije in da mora vrniti prejete zneske štipendije za obdobje od maja 2014 do avgusta 2014, v skupnem znesku 760,00 EUR, v 60 dneh od izvršljivosti te odločbe, po tem roku pa z zakonskimi zamudnimi obrestmi. Odločba CSD z dne 7. 9. 2015 je bila tožniku odpremljena 10. 9. 2015, kar izhaja tako iz aplikacije ISCSD2, kakor iz odločbe z dne 7. 9. 2015 na kateri je štampiljka. Iz nje izhaja, da je bila odločba poslana 10. 9. 2015. V odločbi je bilo jasno določeno, da je vročitev opravljena 21. dan od dneva odpreme, ki je označena na odločbi. Pritožbo je možno vložiti v roku 15 dni po vročitvi odločbe.

6. Ker je bila odločba CSD, z dne 7. 9. 2015, tožniku odpremljena 10. 9. 2015, se šteje, da mu je bila vročena 21. dan od dneva odpreme, to je 1. 10. 2015. Rok za vložitev pritožbe je potekel dne 16. 10. 2015. Tožnik je pritožbo zoper odločbo z dne 7. 9. 2015 vložil šele 19. 11. 2015, to je po poteku 15-dnevnega roka.

7. Pravilno je bilo ravnanje toženca, ko je s sklepom z dne 20. 11. 2015 tožnikovo pritožbo zavrgel in posledično ravnal pravilno tudi ko je v odločbi z dne 3. 4. 2017 zavrnil tožnikovo pritožbo zoper sklep z dne 20. 11. 2015.

8. Tožnik v pritožbi ne pove ničesar takega, kar bi vplivalo na odločitev v pritožbenem postopku.

9. Na podlagi navedenega je pritožbeno sodišče v skladu s 353. členom ZPP pritožbo kot neutemeljeno zavrnilo in potrdilo sodbo sodišča prve stopnje, saj niso podani razlogi iz katerih se sodba lahko izpodbija in ne razlogi, na katere mora paziti po uradni dolžnosti.

Zakon o splošnem upravnem postopku (1999) - ZUP  - člen 235, 240, 240/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.